Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1

Sp. zn. : 1 Pv 678/11/5505	Liptovský Mikuláš, 7.2.2013
EEČ : 2-39-49-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Liptovský Mikuláš
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 100,00 € 
b.	Peňažná suma určená na všeobecne prospešné účely: 500,00 € 
c.	Konkrétny adresát peňažnej sumy určenej na všeobecne prospešné účely: Spojená škola J. Rumana 6  XXXXX, IČO: 379 82559, číslo účtu: 7000262424/8180 
d.	Suma odovzdaná štátu na peňažnú pomoc obetiam trestnej činnosti: 250,00 € 
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Odd.výkonu služby DI OR PZ Lipt.Mikuláš pod spisovou značkou ORP-44/DI-LM-2011.
2.12.2011 o 17.30 hod. viedol osobné motorové vozidlo zn. Škoda Fábia ev. č. XXXXX po  ceste č. II/584 v Liptovskom Mikuláši - Demänovej  a v km  47,300 pri Potravinách Coop Jednota došlo  k dopravnej nehode tak, že v dôsledku nevenovania dostatočnej pozornosti situácii v cestnej premávke a svojim schopnostiam neskoro zaregistroval chodkyňu XXXXX, nar. XXXXX, bytom XXXXX okr. XXXXX, prechádzajúcu cez cestu z ľava do prava v blízkosti priechodu pre chodcov od Potravín Coop Jednota smerom k Hotelu Via Jasná, ktorú keď sa nachádzala približne v strede vozovky, zrazil ľavou prednou časťou vozidla, pričom následkom nárazu chodkyňu odhodilo 1,7 m pred vozidlo, kde ostala ležať a utrpela viacnásobnú zlomeninu predkolenia vpravo, zlomeninu  ramena vpravo a zlomeninu kľúčnej kosti vľavo, ktoré zranenia si vyžiadali liečenie a obmedzenie v obvyklom spôsobe života poškodenej XXXXX viac ako 42 dní 
Odôvodnenie: 
	Poverený príslušník Okresného dopravného inšpektorátu  XXXXX v  konaní pod sp. zn. ORP-44/DI-LM-11 viedol trestné stíhanie proti obvinenému XXXXX za prečin ublíženia na zdraví podľa § 157 ods. 1 Trestného zákona za skutok uvedený vo výroku tohto uznesenia.
 Skutok je obvinenému preukázaný výpoveďou poškodenej XXXXX, zápisnicou z obhliadky miesta dopravnej nehody s pripojenou fotodokumentáciou, znaleckým posudkom z odboru dopravy,lekárskym odborným vyjadrením a príslušnými lekárskymi správami o zraneniach poškodenej a jej liečbe. Z týchto dôkazov je zrejmé, že obvinený neskoro reagoval na chodkyňu prichádzajúcu zľava z pohľadu vodiča, v dôsledku čoho došlo k zrážke chodkyne mimo priechodu pre chodcov a táto utrpela viacnásobné zlomeniny predkolenia vrátane členka vpravo,  zlomeninu ramenného kĺbu vpravo, zlomeninu kľúčnej kosti vľavo. Na tieto zranenia bola liečená v ústavnej zdravotnej starostlivosti do 23.12.2011 a liečba trvá doposiaľ.
 Obvinený a poškodená dňa 5.2.2013 na Okresnom súde v Liptovskom Mikuláši pred probačným a mediačným úradníkom uzavreli zmier podľa § 220 ods. 1 a nasl. Trestného poriadku.  Poškodená uviedla, že v tento deň jej bola nahradená obvineným škoda vo výške 100,-€, na ktorej sa dohodli. Okrem toho poškodená si uplatnila nárok na náhradu škody za spôsobenú ujmu na zdraví z povinného zmluvného poistenia zodpovednosti za škodu spôsobenú prevádzkou motorového vozidla v poisťovni, v ktorej mal obvinený uzavreté poistenie. Iné nároky už voči obvinenému neuplatnila. Zo správy ČSOB poisťovne zo 7.1.2013 vyplýva, že po určení zodpovednosti obidvoch zúčastnených strán na predmetnej dopravnej nehode budú vybavovať hlásenú škodovú udalosť.
Obvinený sa v prípravnom konaní ku skutku priznal,  pred probačným a mediačným úradníkom 5.2.2013  vyhlásil, že skutok spáchal a jeho spáchanie úprimne oľutoval.
Obvinený v mieste bydliska požíva dobrú povesť. V roku 2009 bol prejednávaný za priestupok na úseku verejného poriadku za hrubé správanie sa v pohostinstve.  Súdne trestaný doposiaľ nebol.  V evidenčnej karte vodiča nemá zaznamenané priestupky ani blokové pokuty v doprave. 
Za prečin ublíženia na zdraví podľa § 157 ods. 1  Trestného zákona možno uložiť trest odňatia slobody na 6 mesiacov až na 2 roky.
Podľa § 220 ods. 1 Trestného poriadku, pretože obvinený spáchal nedbanlivostný prečin, kde horná hranica trestnej sadzby neprevyšuje 5 rokov, môže byť za zákonom splnených podmienok uzavretý zmier.
Obvinený dňa 5.2.2013  zložil pre všeobecne prospešné účely do pokladne okresnej prokuratúry sumu vo výške 500,-€, ktorú vo výške 50 % chce poukázať na účet Spojenej školy J. Rumana v Liptovskom Mikuláši  a 50 % na účet štátu na peňažnú pomoc poškodeným podľa osobitného zákona.  Vzhľadom na osobu obvineného, okolnosti, za ktorých došlo k spáchaniu činu, s prihliadnutím na spoluzavinenie na dopravnej nehode aj zo strany poškodenej,  a tiež osobné pomery obvineného,  považujem sumu určenú na všeobecne prospešné účely, ktorú poukázal obvinený, za primeranú.
Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ  bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom,  a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.
Podľa § 221 Trestného poriadku  ak to okolnosti prípadu vyžadujú, pred rozhodnutím o  schválení zmieru prokurátor vypočuje  obvineného a poškodeného, najmä na spôsob a okolnosti uzavretia zmieru, či zmier medzi nimi bol uzavretý dobrovoľne a či súhlasia so schválením zmieru; výsluchom obvineného zistí, či rozumie obsahu obvinenia a či si je vedomý dôsledkov schválenia zmieru. Súčasťou výsluchu obvineného musí byť vyhlásenie, že spáchal skutok, za ktorý je stíhaný. Pred výsluchom treba obvineného a poškodeného poučiť o ich právach, o podstate zmieru.
Podľa § 223 ods. 2 Trestného poriadku pri určení adresáta peňažnej sumy určenej na všeobecne prospešné účely je súd a v prípravnom konaní prokurátor viazaný obsahom dohody o zmieri medzi obvineným a poškodeným.
Podľa § 224 Trestného poriadku peňažnú sumu na všeobecne prospešné účely možno určiť obciam a iným právnickým osobám so sídlom na území Slovenskej republiky na financovanie vedy, vzdelania, kultúry, školstva, požiarnej ochrany, podporu a ochranu mládeže, sociálne, zdravotné, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam, ako aj štátu na peňažnú pomoc poškodeným podľa osobitného zákona. Z peňažnej sumy určenej na všeobecne prospešné účely musí obvinený určiť aspoň 50 % štátu na peňažnú pomoc poškodeným podľa osobitného zákona.		
V prípravnom konaní boli splnené zákonom stanovené podmienky na schválenie zmieru a súčasné  zastavenie trestného stíhania, preto som rozhodla tak, ako je uvedené vo výrokovej časti tohto uznesenia.
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Anna Turčinová
prokurátorka